Կրթության եւ գիտության փոխնախարար Մանուկ Մկրտչյանը, սակայն, հայտարարում է, որ ոչ մի կոռուպցիա դասագրքերի, տետրերի, դպրոցական այլ ձեռնարկների տպագրության հարցում չկա։ Նա վստահեցնում է, որ կան դպրոցներ, որոնք տետրեր, թեմատիկ ստուգողականներ, ԿԳՆ երաշխավորած այլ նյութեր չեն օգտագործում։ Ոսուցիչներն իրենք են հանձնարարություններ մշակում, սակայն թե որ դպրոցներն են դրանք, չի նշում։ Թեմատիկ ստուգողականների հարցերը նախօրոք իմանալով՝ երեխաները կարող են պատրաստվել, որքանո՞վ է այդ նյութերի օգտագործումն արդյունավետ։ «Ուսուցչի գործն է, կարող են վերցնել թեմատիկ ստուգողականների նյութը, ձեւափոխած տալ։ Դրա համար էլ արգելել ենք պարտադրանքը։ Որ ուսուցիչը որ կկարողանա ինքը կազմել, թող կազմի»,- ասում է պաշտոնյան։ Նա պաշտոնապես հայտարարում է, որ տետրերի, դասագրքերի կամ այլ նյութերի տպագրության ոլորտում կոռուպցիա չկա։ Մինչդեռ մեր աղբյուրները հենց Մանուկ Մկրտչյանի անունն են տալիս՝ որպես այս ոլորտի «հայր»։ «Ես համոզվել եմ, որ Հայաստանում կոռուպցիոն ռիսկի մասին խոսում են հենց նրանք, ովքեր իրենք էլ կոռուպցիոն ռիսկերի մեջ են,- հակադարձում է Մկրտչյանը։- Պետք է սկսեք հաշվել, որտեղ կա եկամուտ, որտեղ չկա, հետո նոր պնդում անեք։ Գնացեք-խոսեք հրատարակչությունների հետ, տեսեք՝ որ հրատարակչությունն ինչ եկամուտ է ստանում տետրերի տպագրությունից, նոր խոսեք։ Ձեր պատճառով չենք կարողանում գյուղերից երեխաներին բերենք թատրոն, թանգարաններ։ Հենց տնօրենը կամ ուսուցիչն ուզում է մի երկու կոպեկ փող հավաքել, անպայման գտնվում է մեկը, ով աղմուկ է բարձրացնում, բողոքում է, կոռուպցիայից է խոսում»,- ասում է նա՝ հիշեցնելով, որ մեր թերթից էլ դժգոհներ կան, բայց կան նաեւ մարդիկ, որոնք ամեն առավոտ «Հրապարակ» են կարդում։